|  |  |  |
| --- | --- | --- |
|  | | **15.** |
| **TÖRÖKSZENTMIKLÓS VÁROS POLGÁRMESTERE** | | |
| **E L Ő T E R J E S Z T É S** | | |
| A Képviselő-testület 2016. április 28. napján tartandó **rendes nyilvános** ülésére | | |
|  | | |
| Előterjesztő megnevezése: | Markót Imre polgármester | |
| Iktatószám: | **2-84/2016-F-1** | |
| Tárgy: | **Beszámoló a mezei őrszolgálat 2015. évi tevékenységéről** | |
| Előterjesztés jellege: | Rendelet-tervezet, **Határozat-tervezet**, Tájékoztató, **Beszámoló** | |
| Döntéshozatal: | egyszerű többség | |
| Melléklet: | 1 db **határozat tervezet**  1 db **beszámoló** | |
| Készítette: | dr. Monoki Bernadett  osztályvezető | |
| Véleményezésre megküldve: | a Képviselő-testület **Pénzügyi és Városfejlesztési Bizottsága**  részére | |
| Törvényességi véleményezésre bemutatva: | 2016. április 18. | |

**Tisztelt Képviselő-testület!**

A Törökszentmiklósi Polgármesteri Hivatal szervezeti egységeként 1998. óta működik a mezei őrszolgálat, tevékenységükről, működésükről azonban ez idáig nem számoltunk be a Képviselő-testületnek. Ezt pótolandó, a jelen előterjesztés mellékletét képező beszámolóval kívánjuk a mezőőrök 2015. évi munkáját bemutatni.

Tisztelt Képviselő-testület!

Kérem a beszámoló megvitatását és a határozati javaslat elfogadását!

**Markót Imre**

**polgármester**

**……./2016. (IV.28.) Kt. számú**

**H a t á r o z a t**

**A mezei őrszolgálat 2015. évi tevékenységéről szóló beszámoló elfogadásáról**

Törökszentmiklós Városi Önkormányzat Képviselő-testülete a jelen előterjesztés mellékletét képező, a mezei őrszolgálat 2015. évi tevékenységéről szóló beszámolót elfogadja.

Erről értesülnek:

1. Markót Imre polgármester

2. Dr. Majtényi Erzsébet jegyző

3. Városüzemeltetési Osztály

**Beszámoló a mezei őrszolgálat 2015. évi tevékenységéről**

Törökszentmiklóson 1998 szeptembere óta létezik mezei őrszolgálat, melyet a Törökszentmiklós Városi Mezei Őrszolgálat létrehozásáról és a mezőőri járulékról szóló 16/1998. (VIII.27.) Ök. rendelet hívott életre. A mezei őrszolgálat a Polgármesteri Hivatal belső szervezeti egységeként működik, a Városüzemeltetési Osztály részeként. Közalkalmazottként dolgoznak, munkaidejük megegyezett a hivatali munkaidővel.

A mezőőrök elsődleges feladata a termőföldek védelme, a termőföldön lévő, ahhoz tartozó termények, termékek, felszerelések, eszközök, haszonállatok, mezőgazdasági építmények és földmérési jelek vagyonvédelme.

A fegyveres biztonsági őrségről, a természetvédelmi és a mezei őrszolgálatról szóló 1997. évi CLIX. tv. alapján a mezőőr feladata:

*„A mezőőr a működési területén*

*a) azzal a járművel szemben, amelyről alaposan feltételezhető, hogy azon a működési területről származó jogellenesen szerzett szállítmány van,*

*b) azzal a személlyel szemben, aki a nála vagy az általa használt járművön levő szállítmány megszerzésének jogszerűségét nem valószínűsíti*

*jogosult és köteles az egyes rendészeti feladatokat ellátó személyek tevékenységéről, valamint egyes törvényeknek az iskolakerülés elleni fellépést biztosító módosításáról szóló törvényben meghatározott intézkedések és kényszerítő eszközök alkalmazására.*

*(1a) A mezőőr a működési területén jogosult és köteles az (1) bekezdésben meghatározottakon túl a jogtalanul legeltetett, illetőleg felügyelet nélkül talált állatot a tulajdonosnak átadni.*

*(2) A mezőőr köteles a feladatának ellátása során tudomására jutott bűncselekményről, valamint – ha saját intézkedésének a feltételei nem állnak fenn – a tudomására jutott szabálysértésről a rendőrséget vagy az ügyben hatáskörrel rendelkező más szervet haladéktalanul értesíteni, illetve a hatáskörrel rendelkező szerv eljárását kezdeményezni.*

*(3) A mezőőr és a rendőrség közötti együttműködésre a 15. § (4) és (5) bekezdésében foglalt rendelkezéseket kell alkalmazni.*

*(3a) A mezőőr az e törvényben meghatározott feladatai ellátása során a Magyarország helyi önkormányzatairól szóló törvény 51. § (4) bekezdése szerinti önkormányzati rendeletben meghatározott helyszíni bírságot szabhat ki.*

*(4) A mezőőr tevékenysége során együttműködik a katasztrófavédelemmel, a Nemzeti Adó- és Vámhivatal vámszerveivel, a hivatásos állami és önkormányzati tűzoltósággal, a természetvédelmi őrszolgálattal, az erdészeti hatósággal, a vadászati hatósággal, a halászati hatósággal, az önkormányzati szervekkel, a járási hivatallal, a fegyveres biztonsági őrséggel, valamint az egyesületekkel.”*

Törökszentmiklós külterülete a hivatkozott önkormányzati rendelet alapján hét körzetre van felosztva, melynek védelmét a tavalyi évben is hat mezőőr látta el. A hat mezőőr mindegyike rendelkezik a jogszabályokban előírt egyenruhával, eszközökkel (sörétes fegyver, gumibot, könnygáz spray, bilincs). Ezen kívül mindegyikük rendelkezik fényképezőgéppel is.

Munkájukról szolgálati naplót vezettek, a korábbi évekhez hasonlóan.

Feladatukat saját gépkocsival látják el, melynek üzemanyag-költségét a jogszabályoknak megfelelően téríti az Önkormányzat. 2015 szeptemberéig korlátozás nélkül használhatták a gépjárművüket, a 2015. augusztus 31. napján kiadott, 10-15/2015-F-2 számú jegyzői utasítás alapján havi kilométer keret lett megállapítva, melyet minden hónapban 10%-kal túlléphetett a mezőőr. Esetükben havonta 600 km lett meghatározva. Ezt többé-kevésbé tartani tudták.

A mezőőrök 2015-ben is kellő körültekintéssel jártak el munkájuk során, területüket folyamatosan ellenőrizték, a földtulajdonosoktól, tanyatulajdonosoktól nem érkezett panasz azzal kapcsolatban, hogy földjeik védelmét nem megfelelően látják el. Sajnos azonban így is kerülnek szembe tolvajokkal, a téli időszakban különösen többel a fakivágások kapcsán. A tetten ért lopásokat azonnal jelezték a rendőrség felé, akik haladéktalanul intézkedtek. Az ilyen „sikeres” akcióknak köszönhetően több mázsa elkobzott fa került az Önkormányzathoz. Az észlelt lopások kapcsán feljelentéssel éltek a rendőrség felé.

A mezei őrszolgálat együttműködési megállapodást írt alá a rendőrséggel, ennek megfelelően szoros együttműködés volt megfigyelhető tavaly is, ami elengedhetetlen a feladatuk ellátása tekintetében.

Terménylopás nem jellemző településünkön, inkább a zárkertekben termelt zöldségek, idénygyümölcsök eltulajdonítása okoz gondot.

A mezőőrök folyamatosan figyelték a dűlőutak állapotát is, a rossz állapotban lévő jelzik a polgármesteri hivatal felé.

Illegális hulladéklerakókat is fedeztek fel, amelyeket szintén bejelentettek az illetékes ügyintézőnek.

A mezei őrszolgálat kapcsán kell említést tenni a mezőőri járulékról is, amely 2015-ben is kivetésre került.

A fizetendő járulék az alábbiak szerint alakult:

1. szántó művelési ágba tartozó termőföld esetén – ha az nem tartozik a b.)-c.) pontokba - 400Ft/ha
2. öntözőberendezéssel ellátott szántó esetén 700 Ft/ha
3. konyhakerti növények termesztésére használt szántó és gyümölcsös esetén 1300 Ft/ha
4. külterületi kertes mezőgazdasági terület esetén 1300 Ft/ha
5. gyep esetén 300Ft/ha

A kivetett mezőőri járulékot a lakosság nagyobb része megfizeti, aki nem, azzal szemben az Adóügyi osztály eljárást indít. A földhasználók az évek során tudomásul vették a járulék fizetését, ezért nem érte őket meglepetésként a mezőőri járulékról szóló határozat. Ami problémát okozhatott a tavalyi évben is, ha időközben az adott termőföldet más használta és ezt a korábbi használó nem jelentette be hivatalunkhoz. ekkor természetesen korrigálásra került a határozat, illetve a nyilvántartásban is átvezetésre került az új földhasználó.

2015-ben mezőőri járulékból 6.000.000 Ft bevétele keletkezett az önkormányzatnak. Szintén a mezőőrökhöz kapcsolódó bevétel a részükre nyújtott állami támogatás, amely tavaly 6.400.000 Ft volt.

A mezőőrök jelenleg halőri feladatokat nem látnak el, bár jogosultságuk lenne rá, vizsgát tettek ezen tevékenység folytatására is. Korábban volt rá példa, hogy külön megbízás alapján látták el a halőri feladatokat.

Összességében elmondható, hogy a mezőőrség jól működik, arra szükség van, tekintettel arra, hogy a lakosság folyamatosan romló életkörülményei miatt a magántulajdon ellen elkövetett cselekmények száma növekszik, így annak védelme is egyre fontosabbá válik, a lakosság valahol el is várja, hogy védelmezzük a magántulajdonukat.

2016. évre a feladat ugyanaz, mint az előző évben volt, a termőföldek védelme kiemelt fontosságú, célunk, hogy minél inkább visszaszorítsuk lopásokat, illetve minél több tolvajt érjünk tetten, ezzel is javítva a közbiztonságot a külterületeken is.

Kérem a Tisztelt Képviselő-testületet a beszámoló elfogadására!

Törökszentmiklós, 2016. április 18.

dr. Monoki Bernadett

osztályvezető